C 361/10
FI
Euroopan unionin virallinen lehti
20.9.2022
Torstai 24. maaliskuuta 2022
32. kehottaa komissiota varmistamaan, että maatalousmaata käytetään ensisijaisesti vain elintarvikkeiden ja rehujen tuotantoon, jotta varmistetaan elintarviketurva paitsi unionin kansalaisille myös miljoonille EU:ssa oleville pakolaisille; 33. korostaa, että voimakkaalla yhteisellä maatalouspolitiikalla (YMP) tuettu vahva ja kestävä maatalousala koko EU:ssa sekä kukoistava ja kestävä maaseutuympäristö ovat ratkaisevia tekijöitä vastattaessa elintarviketurvaa koskevaan haasteeseen; korostaa, että maataloudella on merkittävää arvoa EU:lle ja sen poliittiselle ja taloudelliselle kehitykselle ja että sillä on valtava vaikutus yhteiskuntaan elintarviketuotannon, maaseudun työllisyyden, maaseutualueiden taloudellisen elinvoimaisuuden ja elämänlaadun sekä yleisemmin maaseudun kehittämisen kautta; 34. kehottaa panemaan viipymättä täytäntöön maataloustuotteiden yhteisestä markkinajärjestelystä annetun asetuk­ sen (7) 219 artiklassa säädetyt markkinahäiriöiden vastaiset toimenpiteet, jotta voidaan tukea aloja, joihin vaikutukset kohdistuvat eniten, ja kehottaa samalla ottamaan käyttöön kriisivarauksen tätä tarkoitusta varten; kehottaa lisäksi komissiota olemaan valmis toteuttamaan asetuksen mukaisia muita tarvittavia poikkeuksellisia markkinatoimenpiteitä, kuten 222 artiklan aktivoiminen; 35. kehottaa komissiota antamaan jäsenvaltioille täydellisen selvyyden YMP:n ja muun laissäädännön ylivoimaista estettä koskevasta lausekkeesta; 36. katsoo, että vaikka elintarviketurvan lisääminen on nyt entistäkin kiireellisempi prioriteetti, kansallisia strategiasuunnitelmia olisi arvioitava, jotta voidaan tehdä tarvittavat mukautukset uusiin olosuhteisiin, mukaan lukien asianmukaisten joustomahdollisuuksien käyttö tuotantoalueiden pinta-alojen lisäämiseksi; 37. kehottaa komissiota toteuttamaan kaikki tarvittavat toimenpiteet, erityisesti valtiontukien osalta, jotta kriisistä eniten kärsiville aloille voidaan antaa tarvittavaa tukea; 38. kehottaa komissiota harkitsemaan maaliskuussa 2020 hyväksyttyjen tilapäisten valtiontukipuitteiden muuttamista, jotta jäsenvaltiot voivat hyödyntää valtiontukisääntöjen mukaista täyttä joustavuutta talouden tukemiseksi; 39. korostaa, että poikkeuksellisia maaseudun kehittämiseen liittyviä covid-19-toimenpiteitä olisi laajennettava, jotta voidaan puuttua jatkuviin maksuvalmiusongelmiin, jotka vaarantavat maataloustoiminnan elinkelpoisuuden ja maa­ taloustuotteiden jalostuksen, kaupan pitämisen tai kehittämisen alalla toimivat pienyritykset; 40. katsoo, että olisi toteutettava toimia, joilla taataan suurempi joustavuus EU:n ulkopuolisista maista tuotavien keskeisten hyödykkeiden (erityisesti viljan, soijan ja lannoitteiden) osalta EU:n normeja heikentämättä; 41. vahvistaa sitoutumisensa kestävyyteen ja elintarviketurvallisuuteen ja korostaa, että kaikkien tuotujen elintarvikkei­ den ja rehujen on täytettävä EU:n kestävyys- ja elintarviketurvallisuusnormit, myös torjunta-ainejäämien ja mikro­ bilääkkeiden enimmäismäärien osalta; tuomitsee kaikki ehdotukset meneillään olevien kriisien hyödyntämisestä näiden vaatimusten ja sitoumusten heikentämiseksi; 42. kehottaa komissiota tukemaan erityisesti alakohtaisia järjestöjä, jotta voidaan turvata uudet tuontimarkkinat, joilla taataan elintarvikkeiden ja maatalouden tuotantopanosten saanti, erityisesti karjan osalta, ja välttää siten Euroopan elintarviketurvan vaarantuminen; 43. kehottaa neuvostoa ja komissiota vapauttamaan kiireellisesti 479 miljoonan euron kriisivarauksen, jolla autetaan maatalousalaa selviytymään nykyisistä markkinahaasteista; toteaa kuitenkin, että kun kriisivaraus on käytetty loppuun, sitä ei voida täydentää YMP:n määrärahoilla; kehottaa siksi vapauttamaan välittömästi lisävaroja, jotka ovat valmiita käyttöön, jos kriisivaraus käytetään loppuun; 44. kehottaa komissiota ehdottamaan valkuaiskasvien puutteen vuoksi kattavaa EU:n valkuaisstrategiaa, jotta voidaan lisätä Euroopan valkuaistuotantoa ja vähentää unionin riippuvuutta kolmansista maista tältä osin;
(7)
EUVL L 347, 20.12.2013, s. 671.